Dansk Selskab for Pædiatrisk Fysioterapi

 **Retningslinjer for rejseudgifter, tabt arbejdsfortjeneste, godtgørelse, honorar, deltagelse i kurser, gaver mv.**

1. Rejseudgifter 1

2. Tabt arbejdsfortjeneste 2

3. Godtgørelse og honorar 2

4. Honorar til undervisere 3

5. Deltagelse i kurser, temadage og konferencer 3

6. Gaver 4

# Rejseudgifter

Retningslinjer følger Danske Fysioterapeuters retningslinjer vedr. rejseudgifter.

Al transport med rejseudgifter i DSPF-regi skal ske med økonomisk laveste omkostninger for selskabet. Transporten kan foregå med offentlige transportmidler (tog, bus), med fly eller i bil.

Rejseudgifter dækkes kun mod aflevering af originale bilag eller kopi af disse for udlæg. Dette gælder også småfornødenheder som f.eks. en kop kaffe.

Kørsel i egen bil refunderes som udgangspunkt kun ved samkørsel med andre mødedeltagere. I disse tilfælde ydes godtgørelse svarende til statens gældende takster – høj sats.

Hvis man ønsker at køre alene i egen bil, selvom der er et billigere alternativ, og selvom samkørsel er mulig, refunderes et beløb svarende til billigste transportmuligheder eller godtgørelse svarende til statens gældende takst - lav sats.

I særlige tilfælde, hvor anvendelsen af den billigste transportform øger rejsetiden markant eller medfører behov for ekstra overnatning, og hvor samkørsel ikke er mulig, kan det aftales med DSPF, at udgifter til anden transportform (fx fly eller taxa) kan refunderes.

Afregningsblanket for udlæg skal udfyldes og afleveres/ indsendes hurtigst muligt – og senest inden udgangen af det efterfølgende kvartal til kassereren i DSPF. I modsat fald kan udgifterne ikke refunderes.

Som rejsende skal der generelt udvises tidsmæssig og økonomisk ansvarlighed.

# Tabt arbejdsfortjeneste

DSPF dækker som udgangspunkt ikke tabt arbejdsfortjeneste eller kompensation for løntræk. Dette gælder hverken for medlemmer i bestyrelsen, udvalgsmedlemmer eller udpegede personer under DSPF.

I helt særlige tilfælde kan der ske hel eller delvis godtgørelse af tabt arbejdsfortjeneste. I disse tilfælde kræves godkendelse af mindst 2 bestyrelsesmedlemmer. I tilfælde af dækning af udgifter til tabt arbejdsfortjeneste følges Danske Fysioterapeuters regler.

#

# Skattefri godtgørelse eller skattepligtigt honorar

DSPF kan give skattefri godtgørelse til dækning af telefon og internetudgifter.

Der kan ligeledes gives skattefri godtgørelse til dækning af div. administration.

Regler for dette følger Bekendtgørelsen fra SKAT om udbetaling af skattefri godtgørelse til ulønnede bestyrelses- og udvalgsmedlemmer[[1]](#footnote-1).

Taksterne reguleres løbende ift. statens takster.

Pr. Januar 2023 kan der for en 12-måneders periode udbetales op til følgende beløb:

|  |  |
| --- | --- |
| Telefon, internet: | 2450 kr./år |
| Administration og lign. | 1500 kr./år |

|  |  |
| --- | --- |
| Bestyrelsesmedlemmer | 3950 kr./år |
| Udvalgsmedlemmer samt bestyrelsessuppleanter | 1500 kr./år |
|  |  |

For udvalgsmedlemmer svarer taksten til 2 halvdagsmøder.

Den udvalgsansvarlige har til opgave at opdatere liste over aktive udvalgsmedlemmer inden 1. december, således at kassereren kan udbetale godtgørelse rettidigt inden årets udløb.

Bestyrelsesmedlemmer kan i stedet for skattefri godtgørelse vælge at modtage skattepligtigt honorar for forberedelse til mødedeltagelse i bestyrelse og udvalg samt møder i regi af Dansk Selskab for Fysioterapi og Danske Fysioterapeuter med følgende takster:

|  |  |
| --- | --- |
| Heldagsmøder (> 5 timers varighed) | 1500 kr./møde |
| Halvdagsmøder (>2-5 timers varighed) | 750 kr./møde |
| Telefonmøde (½-2 timers varighed) | 250 kr./møde |

Aktiviteter og møder udover 5 bestyrelsesmøder og 2 udvalgsmøder honoreres efter forudgående godkendelse af mindst 2 bestyrelsesmedlemmer.

Godtgørelse og honorar afregnes én gang årligt ved kalenderårets afslutning. Bestyrelsesmedlemmer sender Internt skema til kasserer senest den 1. december på mail: dspf@fysio.dk.

Rettidig afgående bestyrelsesmedlemmer modtager enten halv godtgørelse eller honorar for mødedeltagelse frem til 1/7. Afregning for dette foregår pr. 30/6.

Honorar indberettes som A-indkomst til SKAT af DSPF. Inden kasserer udbetaler nettohonorar, er der fratrukket 8% i AM-bidrag samt 39% i A-skat af bruttohonorar.

# Honorar til undervisere

Taksterne er fastsat efter vejledning af Danske Fysioterapeuter, der ikke har faste vejledende takster. Taksterne anvendes ved fastsættelse af honorar til undervisere på DSPF-aktiviteter.

Takst 1 - Grundlæggende niveau 652 kr.

Anvendes ved opgaver/undervisning af uuddannet personale, borgere etc., hvor opgaverne/undervisningen udføres på et grundlæggende niveau. Denne takst kan desuden anvendes, hvis den samme opgave gentages flere gange.

Takst 2- Undervisning af andre faguddannede 830 kr.

Anvendes ved opgaver, der kræver mere viden/erfaring og hvor opgaven forventes udført på et højere niveau, fx undervisning af uddannet personale på bachelorniveau.

Takst 3 - Foredrag på temadage, konferencer og lign. 2259 kr.

Bruges ved traditionel foredragsvirksomhed, fx ved temadage og konferencer.

Takst 4 - Foredrag på akademisk niveau 3214 kr.

Bruges ved foredragsvirksomhed på akademisk niveau, og hvor du har opnået viden og uddannelse på højere niveau, fx master/kandidat- eller ph.d.-niveau.

Taksterne er pr. lektion a 45 minutters varighed og er inklusive forberedelse. Rejseudgifter følger retningslinjerne, som beskrevet under pkt. 1.

Honorar udbetales som B-indkomst og indberettes til SKAT af DSPF. Hvis underviseren fremsender en faktura for undervisningen, aftales takst og rejseudgifter inden undervisningen.

Afvigelser fra ovenstående kan ske efter aftale mellem mindst 1 bestyrelsesmedlem og 1 udvalgsmedlem.

# Deltagelse i kurser, temadage og konferencer

Aktiviteter arrangeret af DSPF
I budgetlægningen af kurser, temadage og konferencer planlægges med 5-10 vederlagsfri deltagere. Planlægningsgruppen orienterer bestyrelse og udvalgsmedlemmer om antallet af pladser samt sidste frist for tilmelding til pladserne.

Bestyrelsen og udvalgsmedlemmerne kan herefter ansøge om en vederlagsfri plads til bestyrelsens kursusansvarlige, som fordeler pladserne. Hvis der er behov for flere pladser, end der er budgetteret med, kan den kursusansvarlige sammen med mindst ét andet bestyrelsesmedlem beslutte at bevillige plads til yderligere deltagere.

Rejseudgifter til kurser, temadage og konferencer arrangeret af DSPF dækkes som udgangspunkt ikke for vederlagsfri deltagere, men kan bevilliges af mindst 2 bestyrelsesmedlemmer.

Kursusleder
Den ansvarlige kursusleder får dækket udgifter til deltagelse i forbindelse med arrangementet ud fra Dansk Selskab for Pædiatrisk Fysioterapis retningslinjer. Dvs. der dækkes rejseudgifter, men ikke tabt arbejdsfortjeneste. Se ovenstående regler.

Kurser, temadage og konferencer
Bestyrelsen kan beslutte at tilbyde bestyrelse, udvalgsmedlemmer og andre vederlagsfri deltagelse i kurser, temadage og konferencer arrangeret af andre end DSPF. Beslutningen træffes af mindst 2 bestyrelsesmedlemmer.

Rejseudgifter til kurser, temadage og konferencer dækkes som udgangspunkt ikke for vederlagsfri deltagere, men kan bevilliges af mindst 2 bestyrelsesmedlemmer.

# Gaver

Der indkøbes gave til afgående bestyrelsesmedlemmer som tak for indsatsen af en samlet værdi på 300 kr.

1. www.retsinformation.dk/eli/lta/2021/2103 [↑](#footnote-ref-1)